
Versenytáncosok szívének edzettségi jelei

Bevezetés. Az edzett szív a fokozott kamrai terheléshez történő alkalmazkodás eredménye. Jelenti a megnövekedett balkamrai falvastagságot és izomtömeget, végdiasztolés térfogatot, funkcionális (tágulékonyság) és szabályozásbeli (alacsonyabb pulzusszám) változásokat. Molekulárisan mindezt a G-fehérjéken keresztül ható jelátviteli utak modulálják.
Ezeket a változásokat férfiakban és nőkben is megfigyelték már, de a két nemet nehéz egymással összehasonlítani, hiszen még az azonos szinten versenyzőknél is van különbség a férfiak és nők terhelésében.
A versenytáncban a páros két tagját, egy férfit és egy nőt azonos mennyiségű és intenzitású edzésterhelés éri, a nemi különbségeket tehát könnyebb vizsgálni.
Hipotézis. Vizsgálatunk célja volt megállapítani, egyrészt, hogy milyenek a versenytáncosok szívének edzettségi jelei a nem-edzettek és a többi művészi sportoló szívéhez viszonyítva, másrészt összehasonlítani a párosok férfi és női tagjaiban a szív edzettségi jeleit.
Módszerek. 9 férfi és 9 női táncost vizsgáltunk Philips HD 15 szívultrahang készülékkel. A vizsgálatot megelőzte egy sportorvosi kérdőív kitöltése. Mértük a balkamra belső átmérőjét, a szeptális falvastagságot és a balkamra hátsó falának vastagságát. Az adatokból kalkuláltuk a balkamrai izomtömeget, melyet a testfelület megfelelő hatványkitevőjére vonatkoztattunk. Meghatároztuk a transzmitrális áramlás koradiasztolés (E) és késődiasztolés (A) csúcssebességét, valamint a szívultrahang géphez csatlakoztatható három elvezetéses EKG készülék segítségével a szívfrekvenciát.
Az adatokat nemenként oszlopokba rendeztük és kétszélű, egymintás t-próbának vetettük alá.
Eredmények. A férfiak relatív balkamrai izomtömege nagyobb volt a nőkénél (73.8 vs. 63.1 gramm/m3, p<0.05). A pulzusszámban és a diasztolés funkciót jelző E/A hányadosban nem találtunk különbséget.
A versenytáncosok pulzusszáma alacsonyabb (60.2 vs. 68.4, p<0.005), E/A hányadosa magasabb (2.16 vs. 1.76, p<0,005) volt, mint a nem-edzetteké. A versenytáncosokat a többi művészi sportággal összehasonlítva egyik paraméterben sem adódott szignifikáns eltérés.
Összefoglalás. A férfiak és nők szíve is hasonlóképpen alkalmazkodik a hosszú távú fizikai terheléshez, így a diasztolés funkció javulása és a nyugalmi szívfrekvencia csökkenése jellemző mindkét nemre, azonban a balkamra izomtömegének növekedését a férfi sportolókban nagyobb mérvűnek találtuk.



